Source: http://www.envirofond.sk/sk/o-nas
Timestamp: 2019-07-22 03:30:29+00:00
Document Index: 7904960

Matched Legal Cases: ['§ 134', '§ 129', '§ 134', '§ 134', '§4', '§3', '§3', '§4']

O nás - Envirofond
Environmentálny fond bol zriadený zákonom č. 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov, s účinnosťou od 1.1.2005. Environmentálny fond je samostatnou právnickou osobou so sídlom v Bratislave. Správu fondu vykonáva Ministerstvo životného prostredia Slovenskej republiky.
Postavenie fondu a jeho základné poslanie vymedzuje zákon o fonde a vyhláška Ministerstva životného prostredia Slovenskej republiky č. 157/2005 Z. z. zo dňa 31. 03. 2005, ktorou sa vykonáva zákon o fonde.
Podrobnosti o organizácii a činnosti fondu upravuje Štatút Environmentálneho fondu vydaný ministrom životného prostredia Slovenskej republiky - rozhodnutím ministra z 23.11.2015 č. 34/2015 – 1.6 v znení rozhodnutia ministra z 23.03.2018-1.13, ktorým sa vydáva dodatok č. 1. Štatutárnym orgánom Environmentálneho fondu je riaditeľ fondu, ktorého vymenúva a odvoláva minister. Kompetencie a rozsah činností jednotlivých organizačných útvarov fondu vyplývajú zo štatútu a organizačného poriadku fondu.
V súvislosti s likvidáciou Recyklačného fondu v likvidácii sa na Environmentálny fond v zmysle § 134 ods. 4 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon č. 79/2015 Z. z.“) previedli:
a) práva a záväzky zo zmlúv o poskytnutí prostriedkov z Recyklačného fondu uzatvorených do 31.decembra 2015 alebo zo zmlúv o poskytnutí prostriedkov z Recyklačného fondu uzatvorených podľa § 129 ods. 11, ktorých účastníkom bol Recyklačný fond v likvidácii,
b) práva a záväzky zo súdnych sporov, ktorých účastníkom bol Recyklačný fond v likvidácii,
e) práva a záväzky zo zmlúv uzatvorených za účelom zabezpečenia správy registratúry, ktorých účastníkom bol Recyklačný fond v likvidácii,
Na štatutárneho zástupcu Environmentálneho fondu prešla v zmysle § 134 ods. 8 zákona č. 79/2015 Z. z. pôsobnosť osoby vykonávajúcej funkciu likvidátora v rozsahu ustanovenom podľa § 134 ods. 4 a 6 zákona č. 79/2015 Z. z.
Environmentálny fond je primárne zriadený za účelom uskutočňovania štátnej podpory starostlivosti o životné prostredie a tvorbu životného prostredia na princípoch trvalo udržateľného rozvoja. Hlavným poslaním fondu je poskytovanie finančných prostriedkov žiadateľom vo forme dotácií alebo úverov na podporu projektov v rámci činností zameraných na dosiahnutie cieľov štátnej environmentálnej politiky na celoštátnej, regionálnej alebo miestnej úrovni. Okrem toho fond poskytuje finančné prostriedky aj na iné činnosti a aktivity uvedené v §4 ods. 1 zákona o fonde.
Fond na financovanie uvedených činností používa vlastné finančné prostriedky, ktoré získava na základe platnej legislatívy z rôznych zdrojov, uvedených v §3 zákona o fonde. Poskytovanie a použitie prostriedkov fondu musí byť v súlade s prioritami a cieľmi stratégie štátnej environmentálnej politiky schválenej vládou Slovenskej republiky.
Poskytovanie a použitie prostriedkov Environmentálneho fondu musí byť v súlade s prioritami a cieľmi stratégie štátnej environmentálnej politiky schválenej vládou Slovenskej republiky. V súlade s citovaným zákonom o fonde prostriedky fondu možno poskytnúť a použiť na:
podporu riešenia mimoriadne závažnej environmentálnej situácie, alebo riešenia odstraňovania environmentálnych záťaží,
podporu odstraňovania následkov havárie a mimoriadneho zhoršenia kvality vôd alebo mimoriadneho ohrozenia kvality vôd ohrozujúcich alebo poškodzujúcich životné prostredie,
podporu projektov zameraných na účely reálne dosiahnuteľných a merateľných úspor emisií skleníkových plynov,
financovanie výskumu a vývoja v oblasti energetickej účinnosti, čistých technológií a vývoja nízko uhlíkových technológií vrátane druhotných energetických zdrojov,
podporu činnosti na dosiahnutie cieľov štátnej environmentálnej politiky a na náklady spojené s odborným a administratívnym zabezpečením plnenia záväzkov Slovenskej republiky v oblasti znižovania emisií skleníkových plynov,
úhradu nákladov spojených so sledovaním správnosti výpočtu a s určovaním výšky poplatkov a s vyberaním poplatkov za odber podzemných vôd a poplatkov za vypúšťanie odpadových vôd podľa osobitného predpisu,
odstraňovanie následkov po banskej činnosti a zabezpečenie alebo likvidáciu starých banských diel podľa osobitného predpisu,
podporu obhospodarovania lesov poškodených imisiami s plochami s extrémnym emisným zaťažením alebo s vysokým emisným zaťažením,
rekonštrukciu alebo modernizáciu existujúcich zariadení, ktoré využívajú ako zdroj energie obnoviteľné zdroje energie alebo druhotné energetické zdroje,
výmenu alebo rekonštrukciu existujúcich zariadení, ktoré pri príprave tepla, teplej úžitkovej vody a pri chladení využívajú fosílne palivá, za zariadenie využívajúce biomasu, druhotné energetické zdroje alebo geotermálnu energiu, za tepelné čerpadlá alebo za solárne kolektory vrátane výmeny celej sústavy alebo jej rekonštrukcie,
investičnú pomoc na výstavbu vysoko účinných elektrární alebo na výstavbu nových elektrární, ktoré budú zachytávať a ukladať oxid uhličitý,
podporu investícií do nízkouhlíkových technológií.
financovanie riešení na zabezpečenie starostlivosti o životné prostredie v bezprostrednej súvislosti so stavom, ktorým je:
- stav počas povodne alebo po povodni,
- stav počas zosuvu alebo po zosuve,
- stav po požiari,
- hroziaci kalamitný výskyt hmyzu,
- mimoriadne závažná environmentálna situácia,
podporu manažmentu lesov zaradených do pásiem ohrozenia pod vplyvom imisií a na podporu projektov zameraných na úsporu a záchyt emisií skleníkových plynov v oblasti poľnohospodárstva a lesníctva,
príspevky do klimaticko-energetických fondov.
Hlavné činnosti vykonávané fondom je možné rozčleniť na:
Činnosti zabezpečujúce správu a chod fondu
zabezpečenie hospodárskej, ekonomickej, účtovníckej, personálnej a právnej agendy,
Činnosti a procesy súvisiace so zabezpečením zdrojov fondu
evidencia finančných zdrojov fondu na základe rozhodnutí vydaných orgánmi štátnej správy starostlivosti o životné prostredie, správcom vodohospodársky významných vodných tokov a iných orgánov v zmysle platnej legislatívy a iných zdrojov fondu v zmysle §3 zákona ofonde,
sledovanie plnenia úhrad poplatkov a pokút povinnými osobami v zmysle vydaných rozhodnutí a splátok poskytnutých úverov príjemcami podpory,
administrácia a vymáhanie pohľadávok v správe fondu
Činnosti a procesy súvisiace so zabezpečením poskytovania podpory žiadateľom
príprava a zverejňovanie špecifikácie činností podpory formou dotácie/úveru na príslušný rok spolu so súvisiacimi dokumentmi a tlačivami,
prijímanie, evidencia a administrácia žiadostí o podporu formou dotácie alebo úveru až po podpis zmlúv o poskytnutí podpory formou dotácie/úveru so žiadateľmi,
dohľad nad implementáciou projektov a čerpaním finančných prostriedkov príjemcami podpory až po záverečné vyhodnotenie plnenia podmienok dotačných/úverových zmlúv,
kontrola plnenia podmienok uzatvorených dotačných/úverových zmlúv a vykonávanie finančnej kontroly v zmysle zákona č. 357/2015 Z. z. o finančnej kontrole a audite a o zmene a doplnení niektorých zákonov
Činnosti súvisiace so zverejňovaním a poskytovaním informácií
zverejňovanie a poskytovanie informácií v zmysle zákona č. 211/2000 Z. z. o slobodnom prístupe k informáciám,
poskytovanie informácií súvisiacich s prípravou žiadostí o poskytnutie podpory formou dotácie
riešenie sťažností v zmysle interného predpisu o vybavovaní sťažností.
Poskytovanie podpory žiadateľom
Poskytovanie prostriedkov fondu a spôsob ich použitia upravujú najmä §4, 6, 7, 8 a 9 zákona o fonde. Východiskom pre poskytovanie podpory formou dotácie alebo úveru žiadateľom je každoročné zverejnenie špecifikácie podpory činností formou dotácie/úveru, na ktoré môžu žiadatelia predkladať žiadosti. Špecifikácia činností môže byť rozšírená o nové činnosti (musia byť v súlade so zákonom o fonde) na základe návrhu Rady Environmentálneho fondu (ďalej len „rada fondu“).
Všetky žiadosti o poskytnutie podpory formou dotácie (s výnimkou mimoriadnych žiadostí o podporu formou dotácie a žiadostí na základe rozšírenej špecifikácie podpory činností) musia byť predložené na fond do 31.10 príslušného kalendárneho roka. Po registrácii sú následne kontrolované z hľadiska ich úplnosti a formálnej správnosti a kompletizované. Žiadatelia s neúplnými alebo nesprávne vyplnenými žiadosťami sú vyzvaní na ich doplnenie v stanovenej lehote. Nedoplnené žiadosti (z dôvodu doručenia nesprávnych dokladov alebo doručenia doplnenia po termíne) nie sú zaradené do zoznamu žiadostí.
Kompletné žiadosti o poskytnutie podpory formou dotácie sú následne predložené na hodnotenie pracovníkom fondu a externým hodnotiteľom z odborných útvarov ministerstva a iných organizácií podľa jednotlivých oblastí a činností. Vyhodnotené žiadosti o poskytnutie podpory sa predkladajú na zasadnutie rady fondu. Odporučenie Rady fondu má pre ministra odporúčací charakter. O pridelení dotácie rozhoduje minister formou písomného rozhodnutia o poskytnutí podpory formou dotácie.
Žiadosti o poskytnutie podpory formou úveru sa predkladajú na fond v priebehu kalendárneho roka. Kompletné žiadosti sú zaslané na príslušný odbor ministerstva na odborné posúdenie z environmentálneho hľadiska. Následne sú žiadosti posúdené po ekonomickej stránke prostredníctvom zmluvného partnera, ktorého výber je výsledkom verejného obstarávania podľa zákona o fonde. Posúdené žiadosti o poskytnutie podpory formou úveru sú predložené na Radu fondu, pričom o poskytnutí podpory rozhoduje minister na základe jej odporúčania, formou písomného rozhodnutia o poskytnutí podpory formou úveru.
Na základe rozhodnutí ministra o poskytnutí podpory z fondu sú s úspešnými žiadateľmi (príjemcovia podpory) po doručení ďalších potrebných dokumentov podpísané zmluvy o poskytnutí podpory. Po splnení zmluvných podmienok fond uvoľní a prevedie príjemcom podpory finančné prostriedky pričom dohliada na implementáciu predmetných projektov a dodržiavanie zmluvných podmienok a všeobecne záväzných právnych predpisov.